Furlan concuardiês

Il Furlan Concuardiês al è chel furlan che si dopre di là da l'aghe, in provincie di Pordenon e in piçule part ancje in chê di Vignesie. Lis carateristichis plui claris di cheste variant dal furlan a son soredut la terminazion des peraulis in -a e la fuarte influence che la lenghe venite e à vût in cheste bande dal Friûl.

Il furlan concuardiês al ven dividût dai studiôs in sîs grandis tipologjiis. 
 lis feveladis furlanis venetis di transizion
 il furlan di là de aghe comun
 il furlan dal canâl de Ciline e di Nert
 il furlan tramontin
 il furlan asin
 lis feveladis di transizion dal Tiliment

Feveladis furlanis venetis di transizion
A son feveladis intes zonis plui ocidentâls e a àn une fuarte penetrazion dal Venit (zone dal Livence). In cheste zone lis dôs feveladis si misturin e dispès al è dificil capî cuale che comande o probabilmentri a voltis a tocje a une a voltis a che altre. Spes a si cjate un venit cun struturis gramaticâls furlanis o il contrari. Carateristiche di cheste zone e je la disglossie, a vegnin doprâts ducj e doi i codiç linguistics cun valencis sociâls difarentis. In plui si à di notâ l'interference di une tierce lenghe, il Talian, de fin de ultime vuere mondiâl.
Furlan di là de aghe comun
Man man che si va dentri te plane la influence venite e diminuìs simpri di plui e si passe a chel che al ven clamât il furlan comun ocidentâl. No si trate però di une varietât uniform ma di une schirie di zonis plui piçulis colegadis fra di lôr ma cun elements difarents. Di bande di diviers studiôs a ven fate une distinzion in dôs grandis fameis, une da la Ciline e une de Midune, la prime cuntune influence plui fuarte dal Venit, la seconde, che po e va ju fin al mâr, cjapant un pôcs di paîs dal mandament di Puart, e sint di mancul il miscliçament cul Venit e di plui l'inflùs dal furlan centrâl. No dome ma man man che si va dongje a lis valadis dai monts a si cjatin dai elements conservatîfs. I doi modei linguistics, chel de Ciline e chel de Midune, a àn dut câs dute une schirie di afinitâts tant di podè disi che ducj e doi a fasin part di un stes furlan ocidentâl comun.

Furlan dal canâl de Ciline e di Nert
Lant su pal canâl de Ciline a si cjatin dutis une schirie di varietâts dulà che a si sint sedi l'inflùs dal Venit, sedi di elements che, cuant che si rive a Nert, e àn fat pensâ a cualchi studiôs di cjatâsi in un pont di transizion fra il furlan e il ladin dolomitic.

Furlan tramontin
Il furlan de val Tramontine al messede elements dal furlan ocidentâl cul furlan de Cjargne. La valade e je vivude in un relatîf isolament rispiet a la plane. Dal rest a si à di notâ che une volte il rivâ inte valade de bande de plane al jere di sigûr dificoltôs par vie che si va su in alt tal zîr di pôcs chilometris.

Furlan asin
Une vore arcaic al è il furlan asin fevelât te antighe plêf di Sant Martin di Âs, cun lis varietâts di Vît, Clausêt, Sant Francesc, Anduins e Forgjarie.

Feveladis di transizion dal Tiliment
A son une schirie di feveladis dopradis tes colinis morenichis da Spilimberc, ju fin a Voleson. E je une zone dulà che passà il Tiliment al è facil par cui i stes elements linguistics ocidentâi si cjatin inte bande di çampe dal flum a Sant Durì, Ridincic, Turide e Rivis.

Bibliografie
 Dialettologia Friulana, G. Francescato, Udin 1996
 Di ca da l’aga Itinerari linguistici nel Friuli Occidentale – Piera Rizzolati – Edizions Concordia Sette Pordenon 1997
 I Dialetti del Friuli, G. Frau, Udin-Pise 1984
 Il friulano occidentale. Lineamenti storico-linguistici delle componenti dialettali, R. Castellani, Udin 1980.
 Le frioulain à partir des dialectes parlès en Roumanie, M. Iliescu, The Hagues-Parîs 1972
 Ratoromanische Grammatik, Heilbronn 1883
 Saggi sul ladino dolomitico e il friulano, G.B. Pellegrini, Bari 1972

concuardiês